तीसरी घटना ने तो पूरे स्कूली शिक्षा तंत्र को हिला कर रख दिया है। सात साल के मासूम प्रद्युम्न की स्कूल परिसर के बाथरूम हत्या। इस जघन्य हत्या के बाद समूचे स्कूल प्रबंधन पर प्रश्नचिह्न लग गया कि बच्चे फिर कहाँ सुरक्षित हैं। भारी फीस देकर माता- पिता अपने बच्चों को दिन भर के लिए स्कूल प्रबन्धन के हाथों सौप देते हैं कि उनके बच्चे सुरक्षा के घेरे में हैं। घर से स्कूल और फिर छुट्टी होने पर घर पहुँचाने की जिम्मेदारी पूरी तरह स्कूल प्रबन्धन उठाता है। आजकल कई निजी स्कूलों में बच्चों के लिए शिक्षा के साथ- साथ सुबह से लेकर शाम तक भोजन की व्यवस्था भी होती है। ऐसे में एक बहुत बड़ी जिम्मेदारी स्कूल प्रबन्धन पर आ जाती है। पर अफ़सोस आज शिक्षा के मन्दिर व्यवसाय के ठिकाने बन गए हैं। स्कूल के प्रधानाचार्य और प्राचार्यों को बच्चों की शिक्षा, उनकी जरूरतों, उनकी परेशानियों से वाकिफ़ होना चाहिए वे तो स्कूल के व्यावसायिक प्रबन्धनमें इतना उलझे रहते हैं कि उन्हें बच्चों से बात करने, उनकी समस्या सुनने का वक्त ही नहीं होता।